钦定古今图书集成/历象汇编/庶征典/第079卷 > 《贺雨晴状》唐·张九龄
## 钦定古今图书集成/历象汇编/庶征典/第079卷 > 《贺雨晴状》唐·张九龄

右，今月十日，高力士宣圣旨，以霖雨淫滞，有害稼穑
之忧，将亲祷上阳，三日内不坐，精意朝发，而重阴夕
霁，乃数日已来，遂致开朗。谁谓天远，其应甚速。遂得
麦秋有望，蚕事且登。则知至人无心，与天地合契，神
功潜运，岂阴阳不测。伏惟陛下明德自广，兢业载怀，
所致休征，必加谦慎。天圣相合，福施群生，日用不知，
“年和在此。臣等无功翊佐，徒忝近密。每有大猷，承奉
不暇。无任欣戴庆跃之至。”